L'alcalde de Sagunt es reunix amb la Conselleria d'Habitatge per a parlar sobre la rehabilitació i els Informes d'Avaluació dels edificis públics de Baladre
24 de setembre 2020

  

![](/media/aszprttr/56c_reunion-conselleria-vivienda-evah-3.jpg)  
  

L'alcalde de Sagunt, Darío Moreno, i el tinent d'alcalde, Guillermo Sampedro, han mantingut una reunió este matí amb membres de la Vicepresidència Segona i de la Conselleria d'Habitatge i Arquitectura Bioclimàtica per a parlar sobre la rehabilitació i els Informes d'Avaluació de l'Edifici (IEE) dels edificis del parc públic de Baladre.

  

En esta reunió en la qual han participat el director general de Qualitat, Rehabilitació i Eficiència Energètica, Alberto Rubio, i el director de la Entitat Valenciana d´Habitatge i Sòl (EVha), Alberto Aznar, s'ha acordat iniciar un pla de col·laboració per a redactar els IEE a la major celeritat possible.

  

Per al primer edil, ha sigut una reunió positiva, «**en primer lloc, perquè hem pogut comprovar que els compromisos de la Conselleria amb la ciutat i particularment amb Baladre continuen avançant i, en segon lloc, perquè hem conegut que el projecte de rehabilitació de la zona catalogada com a Baladre II està molt avançat ja que possiblement les obres s'inicien en l'any vinent atés que hi haurà partida pressupostària sobre este tema en els pressupostos de la Generalitat, la qual cosa suposa una molt bona notícia**».

  

Malgrat que ha declarat que esta és una xicoteta actuació «**hem de continuar treballant conjuntament per a millorar les condicions de vida del barri, la EVha ha de posar a disposició en el menor temps possible els habitatges que hui dia estan buits com una manera de lluitar contra l'ocupació, però sobretot pensant en la segona oportunitat que oferix a moltes famílies que necessiten una solució residencial, però també com una manera de donar-li vida al barri**». En definitiva, «**en eixe esforç col·lectiu entre l'Ajuntament de Sagunt, la Conselleria i la EVha hem d'estar tots per a millorar les condicions de vida del barri**», ha manifestat l'alcalde.

  

El grup Baladre I està format per 49 edificis amb un total de 1.059 habitatges, mentre que Baladre II té sis edificis i 122 habitatges. L'alcalde de Sagunt ha traslladat la dificultat que els tècnics municipals han tingut a l'hora d'avaluar estes edificacions, d'ací ve que haja sol·licitat la col·laboració de la Conselleria d'Habitatge i Arquitectura Bioclimàtica. 

  

El director general de Qualitat, Rehabilitació i Eficiència Energètica, Alberto Rubio, ha destacat la importància d’estos informes ja que «**permeten diagnosticar la situació dels edificis en relació amb el seu estat de conservació, compliment de la normativa sobre accessibilitat i el grau de la seua eficiència energètica, per a posteriorment abordar la seua rehabilitació**».

  

D'altra banda, Rubio també ha presentat a l'alcalde la futura xarxa d'oficines XALOC amb servici de finestreta única en matèria d'habitatge, rehabilitació d'edificis i regeneració urbana de la Comunitat que la Vicepresidència Segona implantarà en diversos municipis.

  

Dins del Pla Hàbitat 20-30, la conselleria que dirigix Rubén Martínez Dalmau considera necessari revisar el model de governança en el territori valencià per a fomentar i reforçar, des de l'administració autonòmica, una xarxa de suport a les entitats locals.

  

D’una altra banda, el director general de la EVha, Alberto Aznar, ha destacat que les polítiques de rehabilitació són una de les apostes més importants del Consell ja que «**contribuixen a dignificar l'espai públic i a millorar la qualitat de vida de la ciutadania, actuant tant en l'exterior com a l'interior dels habitatges, i fent que siguen llocs més sans i eficients**».

*   [](http://www.facebook.com/sharer.php?u=https://aytosagunto.es/va/actualitat/l-alcalde-de-sagunt-es-reunix-amb-la-conselleria-d-habitatge-per-a-parlar-sobre-la-rehabilitacio-i-els-informes-d-avaluacio-dels-edificis-publics-de-baladre/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-de-sagunt-es-reunix-amb-la-conselleria-d-habitatge-per-a-parlar-sobre-la-rehabilitacio-i-els-informes-d-avaluacio-dels-edificis-publics-de-baladre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-de-sagunt-es-reunix-amb-la-conselleria-d-habitatge-per-a-parlar-sobre-la-rehabilitacio-i-els-informes-d-avaluacio-dels-edificis-publics-de-baladre/ "Linked In")
*   [](mailto:?body=https://aytosagunto.es/va/actualitat/l-alcalde-de-sagunt-es-reunix-amb-la-conselleria-d-habitatge-per-a-parlar-sobre-la-rehabilitacio-i-els-informes-d-avaluacio-dels-edificis-publics-de-baladre/)